*...és nagy félelem vett erőt rajtuk. Az angyal pedig ezt mondta nekik: „Ne féljetek, mert íme, hirdetek nektek nagy örömet, amely az egész nép öröme lesz: Üdvözítő született ma nektek, aki az Úr Krisztus, a Dávid városában.* (Lk 2,9-11)

Szegény pásztorok nagyon megijedtek. Meggyőződésem, több volt az ijedelem oka mint a hirtelen fény és az ismeretlen, azaz az angyal által kiváltott félelem.

Az Úr dicsőségében mindig jelen van az Ő abszolút szentsége is. Az Ő szentségében pedig, mint a reflektorfényben, rögtön meglátszik a bűnösség okozta feketeség és e kettő nem fér meg egymás mellett, ez elég félelmetes. Az örömüzenet pont ezt a félelmetes ellentétet oldja fel. Az a gyermek, aki megszületett, Ő a megoldás erre a kibékíthetetlen ellentétre. Az Ő földi életét lezáró áldozati halál fogja elhozni a megoldást, hogy ne kelljen félni a szent Isten jelenlétében, hanem odamehessünk Hozzá.

Ez a golgotai halál már megtörtént, az út Maga Jézus az Atyához. Ez az Út ma még nyitva van, ma még lehet Hozzá menni. Amíg valaki él, nem késő a döntés. Jézus betlehemi eljövetele örömteli esemény, sokkal több, mint csak a születés öröme. Mindenki számára elérhetővé tette a Teremtő Istenhez való járulást, félelem nélkül! *Vadon Gyula*